લેખકડો: મને ખ્યાલ આવી ગયો કે, તમે સંગીત, ક્રિકેટ, રાજકારણ જેવા સબ્જેક્ટસની વાત કરો છો. જુઓ, મેં એક વખત કહ્યું હતું કે, આદિત્ય પંચોલી ખરેખર દિલીપ કુમાર કરતા સારો એક્ટર છે. એ સત્ય જ કહ્યું હતું. સંગીત મારા માટે માત્ર રસનો જ નહીં, આત્મા સાથે જોડાયેલો વિષય છે. મને તેનો ઊંડો અભ્યાસ છે. મારી કારમાં અને મોબાઈલમાં હું હંમેશા બપ્પી લહરીના કંપોઝિશન સાંભળું છું, એમને હિન્દી ફિલ્મોના સર્વોત્તમ સંગીતકાર માનું છું. સેકન્ડ ફેવરિટ છે, લક્ષ્મીકાન્ત - પ્યારેલાલ. હું લખી ચૂક્યો છું કે, સુનિધિ ચૌહાણ તો લતા મંગેશકર કરતાં પણ મહાન ગાયિકા છે. એ સો ટકા સત્ય છે. હું લતાને સિંગર માનતો જ નથી. હિમેશ રેશમિયા અને મોહિત ચૌહાણ વાસ્તવમાં સોનુ નિગમ કરતાં સારા સિંગર્સ છે એવું પણ મેં લખ્યું હતું અને તમે કહો છો કે, મને મ્યુઝિકનું નૉલેજ નથી. અખિલેશ યાદવ ઉત્તર પ્રદેશ વિધાનસભા જીત્યા ત્યારે મેં લખ્યું કે, આ યુવાનમાં જબરો સ્પાર્ક છે, દસ વર્ષથી હું લખું છું કે, રાહુલ ગાંધી હવે ઈમપ્રૂવ કરી રહ્યાં છે. કોઈ માને નહીં તો હું શું કરું! ભલે મેં ક્યારેય બોલ-બેટ ઝાલ્યા ન હોય, મને ક્રિકેટનું ઊંડું નૉલેજ છે. મને સાયકલ પણ ચલાવતા નથી આવડતી, બાઇક અને સ્કૂટી કે કારની વાત જ ન કરશો. પણ, હું ડ્રાઈવિંગની થ્રિલ પર લેખ જરૂર લખું છું! સોળ વર્ષ સુધી મને ચડ્ડી પહેરતાં આવડતું નહોતું અને નંગોપુંગો જ રખડતો પણ ફેશન પર આજે ય લેખો ઘસડું છું. એવો કોઈ વિષય જ નથી જેનું મને જ્ઞાન ન હોય. હું ધૂળથી બ્લેક હૉલ સુધીની તમામ બ્રહ્માંડની દરેક બાબતો પર સંપૂર્ણ પ્રભુત્વ ધરાવું છું. મેં અગાઉ જ કહ્યું કે, સમસ્ત સૃષ્ટિ મારું જ સર્જન છે. મારા જ સર્જન અંગે મને જાણકારી ન હોય એવું તમે માની શકો?